YEYS! 2023: Οι νέοι ζητούν μια πιο διαφανή, ψηφιακή και απλοποιημένη ΕΕ

**ΕL**

**Στις 23 και 24 Μαρτίου, η Ευρωπαϊκή Οικονομική και Κοινωνική Επιτροπή (ΕΟΚΕ) φιλοξένησε την 14η διοργάνωση της εκδήλωσης «Η δική σου Ευρώπη, η δική σου φωνή!» (YEYS!), η οποία προσέλκυσε στις Βρυξέλλες 105 μαθητές από 35 σχολεία των 27 κρατών μελών της ΕΕ και των επτά υποψηφίων χωρών. Λαμβανομένων υπόψη των πολυάριθμων κοινωνικών και οικονομικών προκλήσεων, της συρρίκνωσης του χώρου της κοινωνίας των πολιτών και των απειλών για την ειρήνη και τα θεμελιώδη δικαιώματα, η φετινή διοργάνωση επικεντρώθηκε στους «Διαλόγους των νέων για τη δημοκρατία» και είχε ως στόχο να διασφαλίσει ότι η φωνή των νέων γίνεται ακουστή κατά τη διαμόρφωση του μέλλοντος της Ευρώπης. Οι συστάσεις των μαθητών θα υποβληθούν στα ευρωπαϊκά θεσμικά όργανα και στους υψηλόβαθμους φορείς χάραξης πολιτικής της ΕΕ τον Ιούνιο του 2023.**

Οι συστάσεις των μαθητών προς τα ευρωπαϊκά θεσμικά όργανα είναι οι εξής:

1. **Απλοποίηση της ΕΕ: εφαρμογή EYou με** σκοπό την παροχή στους νέους της δυνατότητας άμεσης συνεργασίας με τους πολιτικούς και την κοινωνία των πολιτών μέσω της επιλογής των κυριότερων θεμάτων ενδιαφέροντός τους και της παρακολούθησης των τελευταίων εξελίξεων σε επίπεδο βάσης.
2. Η πλατφόρμα **E-Youth** για την ενημέρωση σχετικά με την Ευρωπαϊκή Ένωση αποτελεί έναν τρόπο απλοποίησης της πολιτικής για τις νεότερες γενιές, παρέχοντάς τους ένα φόρουμ στο οποίο η φωνή τους μπορεί να γίνεται ακουστή.
3. Η πλατφόρμα **EYout(h)rust** θα βελτιώσει τη διαφάνεια της πολιτικής σε τοπικό, εθνικό και ενωσιακό επίπεδο.
4. Η πρωτοβουλία **Youth Democratic Opinion (YDO)** [Δημοκρατική Γνώμη των Νέων] θα βελτιώσει την ποιότητα της αγωγής του πολίτη και της συμμετοχής των πολιτών στα ευρωπαϊκά δρώμενα με τη θέσπιση ενός προγράμματος πρεσβευτών στην ΕΕ, το οποίο θα συγκεντρώνει τις απόψεις των νέων και θα προτείνει συστάσεις στους φορείς χάραξης πολιτικής.
5. Περισσότερες **χρηματοδοτούμενες από την ΕΕ πρωτοβουλίες ΑΠΟ τους νέους ΓΙΑ τους νέους**.

«*Πείτε μας ποιες είναι οι προσδοκίες και οι ελπίδες σας για το μέλλον της Ευρώπης. Τι θα θέλατε να αλλάξει; Προχωρήστε μπροστά, υψώστε τη φωνή σας, επιδείξτε δημιουργικότητα και αυθορμητισμό*», ανέφερε η Πρόεδρος της ΕΟΚΕ **Christa Schweng** στους μαθητές που συμμετείχαν στην εκδήλωση. «*Βρισκόμαστε σε μια κρίσιμη καμπή για την αξιοπιστία της Ευρώπης ως τόπου ειρήνης, δημοκρατίας και ευημερίας. Για να αντιμετωπίσει τις νέες προκλήσεις, η ΕΕ πρέπει να ακούσει προσεκτικά τους νέους και να συνεκτιμήσει νέες ιδέες. Θα δώσουμε συνέχεια στα αποτελέσματα του σημερινού σας εγχειρήματος*».

Ο Αντιπρόεδρος Επικοινωνίας της ΕΟΚΕ **Cillian Lohan** ενημέρωσε τους μαθητές ότι η ΕΟΚΕ θα διαβιβάσει τις συστάσεις τους στην Ευρωπαϊκή Εκδήλωση για τη Νεολαία που διοργανώνει το Ευρωπαϊκό Κοινοβούλιο τον Ιούνιο στο Στρασβούργο.Η φωνή των νέων μετράει διότι εκείνοι είναι που πρέπει να ηγηθούν των αλλαγών προς την Ευρώπη του αύριο.Για τον Αντιπρόεδρο κ. Lohan «*αυτό που κάνει τη διαφορά, στους σημερινούς καιρούς κρίσης, είναι η δραστηριοποίησή μας. Όταν το σύστημα αρχίζει να εμφανίζει ρωγμές ή να απειλείται, πρέπει όλοι να εντείνουμε τις ατομικές μας δραστηριότητες και να δραστηριοποιηθούμε. Αυτό είναι το βήμα που κάνατε σήμερα και σας ευχαριστώ γι’ αυτό*».

Η **Biliana Sirakova**, συντονίστρια της ΕΕ για τη νεολαία στην Ευρωπαϊκή Επιτροπή, μας υπενθύμισε ότι «*Οι πρωτοβουλίες αυτές αποσκοπούν στη συμμετοχή των νέων για να γίνουν ενεργοί πολίτες. Χωρίς ενεργούς πολίτες, δεν υπάρχει λειτουργούσα δημοκρατία. Το σημερινό εγχείρημα αυτών των νέων αποτελεί παράδειγμα του τι είναι η δημοκρατία: είναι η δύναμη των ανθρώπων που συσπειρώνονται για να επιφέρουν αλλαγές και να ασκήσουν επίδραση*».

Από τις συζητήσεις φάνηκε ότι οι νέοι πιστεύουν πως αυτή τη στιγμή δεν υπάρχει χώρος για να ακουστεί η φωνή τους στην Ευρωπαϊκή Ένωση. Εξέφρασαν συναισθήματα απογοήτευσης και δυσαρέσκειας επειδή δεν θεωρούν ότι διαθέτουν όλα τα εργαλεία και τις πληροφορίες που τους χρειάζονται για να αναλάβουν δράση και να κάνουν τη διαφορά στην κοινωνία.

Η **Neža Repanšek**, μέλος της ΕΟΚΕ, τους διαβεβαίωσε ότι, με βάση τη δική της προσωπική εμπειρία, αυτή η δυσαρέσκεια αποτελεί καλή αφετηρία για αλλαγές: «*Η δυσαρέσκεια, στη δική μου περίπτωση, λειτούργησε ως κίνητρο για να αρχίσω να συμμετέχω ενεργά. Διαπίστωσα ότι όταν εμείς οι νέοι συσπειρωνόμαστε, μπορούμε να είμαστε πολύ ισχυρή δύναμη. Ποτέ κανείς δεν είναι πολύ νέος για να αλλάξει κάτι στον κόσμο*».

Ο **Ismael Páez Civico**, μέλος του διοικητικού συμβουλίου του Ευρωπαϊκού Φόρουμ Νεολαίας, εξήγησε ότι «*Οι αλλαγές δεν προκύπτουν γρήγορα, αλλά σε βάθος χρόνου. Όμως, σας παρακαλώ, μην απελπίζεστε! Συνεχίστε να εργάζεστε για την επίτευξη αλλαγών διότι οι απόψεις που εκφράζετε φθάνουν τελικά έως τους φορείς λήψης αποφάσεων*».

Κατά την καταληκτική συνεδρίαση της εκδήλωσης YEYS! οι συμμετέχοντες παρακολούθησαν παράσταση του Θεάτρου Navpaky, η οποία περιελάμβανε συλλογή 9 σκηνικών τραγουδιών αφηγούμενων, στην ουκρανική γλώσσα, ιστορίες νέων οι οποίοι αντιμετωπίζουν διαφορετικές εμπειρίες ζωής σε ένα πλαίσιο που αντικατοπτρίζει τα τρέχοντα γεγονότα στην Ουκρανία. Στόχος της παράστασης ήταν να καταδείξει ότι οι ήρωες της καθημερινής ζωής που αγωνίζονται για την ελευθερία τους δεν είναι μεγαλοπρεπή χάλκινα αγάλματα, αλλά συνηθισμένοι άνθρωποι.